作者:儲光羲
標題:秦中初霽獻給事二首
內容:渭水收暮雨，處處多新澤。宮苑傍山明，雲林帶天碧。君子聳高駕，英聲邈今昔。鏘佩出中臺，彯纓入仙掖。夙心幸清鑒，晚志欣良覿。鳴盜非足徵，願言同下客。南國久為思，西都嘗作賓。雲開天地色，日照山河春。善聽在知己，揚光唯達人。妙年弄柔翰，弱冠偶良晨。擢第文昌閣，還家滄海濱。寸心何所望，東掖有賢臣。